Uittreepakkette vir KPMG-lede wat ná Gupta-fiasko bedank hetBestuurders van KPMG Suid-Afrika wat bedank het in die lig van werk wat die ouditeursfirma vir die Suid-Afrikaanse Inkomstediens en die Gupta-familie gedoen het, het uittredingspakkette ontvang. Nhlamu Dlomu, nuwe bedryfshoof van KPMG SA, en Gary Pickering, die maatskappy se tussentydse voorsitter van die beleidsraad, het aan die parlementêre staande komitee oor openbare rekeninge gesê geen optrede, insluitend vervolging, is teen die uitvoerende lede gedoen nie. Hulle wou nie die omvang van die uittredingspakkette bekend maak nie, as gevolg van regskwessies. Oor die gebrek aan optrede teen diegene wat verantwoordelik was vir die ondersoek oor ŉ sogenaamde “rogue”-eenheid in die SAID en werk wat vir die Gupta-maatskappye gedoen is wat nie aan KPMG se standaarde voldoen het nie, het Dlomu gesê hulle bly daartoe verbind dat die individue aanspreeklik gehou moet word. “Ons sal behoorlike stappe doen teen die individue,” het hy gesê. “Ons vra die geleentheid om te reageer op die kwessies wat aangeroer is.” Dlomu is as die uitvoerende hoof aangestel ná die bedanking van topleierskap van die maatskappy, insluitend die uitvoerende hoof Trevor Hoole, voorsitter Ahmed Jaffer, uitvoerende bedryfshoof Steven Louw en vyf ander senior vennote. Die maatskappy het verlede maand gesê hy ondersoek dissiplinêre stappe teen die afdanking van Jacques Wessels, die hoofvennoot van die oudits wat vir die ongenoteerde Gupta-maatskappye gedoen is. KPMG het ook gesê hy sal die R40 miljoen, wat hy as inkomste ontvang het van Gupta-maatskappye, aan liefdadigheid skenk en die R23 miljoen uit die omstrede SAID-verslag, teruggee. Die onafhanklike reguleringsraad vir ouditeure (Irba) het Dinsdag aan die parlementêre staande komitee oor finansies gesê hy het met KPMG Internasionaal se voorsitter Bill Thomas vergader en hom aangemoedig om sy volle samewerking te gee tydens die ondersoek oor die werk wat KPMG SA vir die Guptas gedoen het. Die Irba-ondersoek sal in hierdie stadium fokus op KPMG se rol in die ouditwerk wat vir Linkway Trading gedoen is, ŉ maatskappy wat aan die Gupta-familie behoort, en vermoedelik betrokke was om openbare geld deur middel van die Vrede-suiwelplaas in die Vrystaat na die Verenigde Arabiese Emirate te stuur. Die feit dat uitvoerende lede van KPMG ŉ Gupta-familietroue in 2014 by Sun City bygewoon het, word ook ondersoek Die geld wat na die VAE gestuur is, is vermoedelik gebruik om vir die luukse troue te betaal. Die Irba-ondersoek sal ook KPMG se verslag insluit oor die sogenaamde “rogue”-eenheid binne die SAID onder leiding van voormalige minister van finansies Pravin Gordhan. Die SAID-kommissaris Tom Moyane het die verslag versoek en is gebruik as die basis om strafregtelike klagtes teen Gordhan aanhangig te maak.